
Forord

Denne boken er resultatet av et samarbeid mellom ti forskere fra fem fag. Over en toårsperiode har deltagerne i forskergruppen villig og generøst delt både teoretiske perspektiver og empirisk kunnskap fra sine ulike kunnskapstradisjoner med hverandre. Samtidig har vi arbeidet ut fra et felles teorigrunnlag om eksempler og eksemplaritet. Vi har delt interessen for å utforske hvilke innsikter det kunne gi å knytte disse teoriene sammen med kunnskapene vi allerede hadde om kjønn og kjønnsteori. Det har vært utfordrende, givende og svært lærerikt å utvikle felles kunnskap og forståelse gjennom å ta disse perspektivene i bruk på en hel rekke ulike vitensfelt.

Boken presenterer de originale resultatene av det felles arbeidet med kjønn, eksempler og eksemplaritet. De eksempelteoretiske perspektivene som ligger til grunn her, ble imidlertid utforsket allerede innenfor et tidligere prosjekt, også kalt Eksemplets makt, der redaktørene og én av de øvrige forfatterne deltok. Fra 2007 til 2010 arbeidet den tverrfaglige forskergruppen i dette prosjektet med eksempler og eksemplaritet, uten å knytte det spesifikt til kjønn og kjønnsteori. Prosjektet mottok støtte fra HF-fakultetet ved Universitetet i Oslo. Vi takker fakultetet for å ha gitt oss ressurser til å drive et faglig arbeid under svært gode forhold. Vi takker også det tverrfaglige programmet Kultrans, som har gitt støtte til arbeidet med boken, og gitt oss mulighet til å arrangere seminarer og arbeidsmøter samt å engasjere en vitenskapelig assistent som har bistått i ferdigstillelsen av boken. Takk til Hilde Øvreness for uvurderlig innsats. Vi takker også Hanna Östholm ved Uppsala Universitet for kritikk og gode innspill som har gjort denne boken bedre. Endelig vil vi takke Norges forskningsråd og Institusjonen Fritt Ord, som begge har bidratt med publiseringsstøtte.

Blindern, august 2012

Anne Eriksen Ellen Krefting Anne Birgitte Rønning


Kapittel I

Eksemplets makt

Av Anne Eriksen, Ellen Krefting og Anne Birgitte Rønning

Eksempler finnes overalt. Vi bruker eksempler i alle former for kommunikasjon; når vi skal illustrere et poeng, begrunne et synspunkt, når vi skal overtale, forklare eller tydeliggjøre noe abstrakt og allment. Det vi forsøker å gjøre da, er å peke ut av språket. Vi peker mot et stykke konkret, virtuell eller ideell, samtidig eller fortidig virkelighet for å støtte det vi sier, som et bilde på det vi vil få frem. Vi henter eksemplet fra en verden der ute, som vi tar for gitt at den vi kommuniserer med, deler med oss.

Eksempler brukes for å forbinde noe partikulært med noe allment, de skaper en lenke mellom noe underordnet og noe overordnet, de knytter del til helhet, det konkrete til det abstrakte. På den måten kan eksempler tjene både som illustrasjon, eller bevis, på en større kategori eller et allment utsagn, og som mønster, eller forbilde, til etterfølgelse – eksempler kan altså være eksemplariske. Det er imidlertid sjelden vi reflekterer over at eksemplet er et retorisk eller kommunikativt redskap. Dette skyldes at eksemplet er så vanlig i alle former for språkbruk og kommunikasjon, men også at dets funksjon er å fremstå som virkelighet eller natur, det skal oppleves som en direkte manifestasjon av verden. Det er dette selvfølgelige som gjør eksemplene så effektive, mektige – og gåtefulle. De er mektige fordi de tilslører at de er valgt, formet og skåret til i henhold til det som er målet med kommunikasjonen. Eksempler er aldri tilfeldige, de er aldri funnet, de er skapt, skriver litteraturhistorikeren John D. Lyons.1 Hva er det da som bestemmer måten eksempler skapes på, og hvilken funksjon de har i kommunikasjonen og transporteringen av kunnskap? Hva er det eksemplene refererer til, utenfor seg selv?

Denne boken skal ikke løse alle eksemplets gåter, men den anerkjenner eksemplets makt og reiser spørsmålet om forholdet mellom kjønn og eksempler. Hvorfor akkurat kjønn? Fordi bruken av eksempler innebærer en form for universalitet, der noe partikulært viser til og får sin betydning fra noe allment, mens spørsmål om kjønn slår en kile i selve forestillingen om universalitet. Når Ludvig Holberg og hans samtidige skriver om «det menneskelige Kiøn», sikter de til menneskeslekten, altså arten. I dag forbinder vi kjønn utelukkende med en deling av denne slekten, i (minst) to: mann og kvinne.2 Derfor er det interessant å spørre om det betyr noe om eksempler handler om kvinner eller om menn. Kan en kvinne være eksempel på noe allmennmenneskelig? Kan en kvinne representere sin art? Er det mulig for en kvinnekropp å forestille homo sapiens? Eller kan kvinner bare være eksempler på det spesifikt kvinnelige? Og i så fall, kan de kun være eksempler til etterfølgelse for andre kvinner, ikke for menn? På den andre siden: Er en mann et eksempel på det mannlige eller på det menneskelige? Er det slik at kvinner representerer det spesifikke og kjønnede, selv når de er eksemplariske, mens menn kan være fremstående eksempler på det universelle, naturlige og allment menneskelige? Er mannen i så fall eksemplarisk gjennom eller på tross av sin mannlighet?

Selv om tanker om kjønn lett kan identifiseres som et spørsmål om mann og kvinne, eller mann versus kvinne, er betydningene av «kjønn» komplekse. Kjønn brukes til å kategorisere både biologisk forskjellige kropper (ut fra forplantningsorganer, kromosomer og hormoner) og forskjellige sosiale roller og kulturelle og psykologiske identiteter (ut fra foreskrevne eller forventede egenskaper, følelsesmønstre og atferd). Og selve forskjellen mellom kvinnelig og mannlig kan betraktes som en begrepsmessig distinksjon hvis primære virkemåte er symbolsk, men som likevel ikke kan tenkes uten i samspill med kategoriene for biologisk og kulturell kjønnsidentitet.3 Det var Gayle Rubins artikkel «The Traﬃc in Women» fra 1975 som ga et gjennomslag for skillet mellom sex og gender (til norsk oversatt som henholdsvis biologisk og kulturelt eller sosialt kjønn) som et analytisk redskap til å avnaturalisere samfunnets kjønnssystem og kvinneundertrykkelse, i argumentasjonen mot biologisk determinisme. Med poststrukturalismens vektlegging på språklig konstruksjoner ble det satt spørsmålstegn ved forståelsen av biologisk kjønn som en slags kroppslig essens hinsides språket og ved muligheten for å skille mellom noe «naturlig» og noe kulturelt eller sosialt skapt. Også kjønnsforskjell som en dikotom struktur, mellom mann og kvinne, er blitt problematisert i de siste tiårene.4 Blant annet har queerteoretikere med begrepet heteronormativitet tydeliggjort hvordan kategoriseringen av henholdsvis kvinne og mann hviler på et premiss om heteroseksualitet, altså at begjæret er rettet mot det «motsatte kjønn». For å komme løs fra dikotomiseringen mann/kvinne og sex/gender og ta høyde for både ulike former for seksualitet og overskridelse av kjønnede normer, lanserte Judith Butler tanken om kjønn som performativitet: Snarere enn noe man har eller er, må kjønn forstås som noe man gjør.5 I denne boken har vi bestemt oss for at det ikke er ett sett av forståelser av kjønn som skal ha forrang. I stedet er vi opptatt av mangfoldet: av både empiriske kvinner og menn, av kropper, roller, identiteter, symboler og iscenesettelser; av hvordan kulturen former forestillinger om kjønn, og hvordan kjønn skaper betydninger i kulturen. I dette mangfoldet ser vi særlig på hvordan forholdet mellom kjønn og eksempler har tatt ulike former gjennom historien, og hvordan det spilles ut på ulike kunnskapsfelt og innenfor ulike sjangrer. For det er ikke minst gjennom eksempler at det Rubin kalte «the sex/gender system», har vært virksomt. Som øvrige kjønnsforskere er også vi i denne boken opptatt av skillet mellom kjønn som empirisk og analytisk kategori, altså mellom kjønn som en egenskap, verdi eller et aspekt ved objektet vi studerer på den ene siden, og forskerens kategori som vi bruker i studiet av et fenomen for å sortere og tolke våre funn på den andre.

Forbilde og illustrasjon: eksemplets dobbelthet

Eksempler er uhyre viktige i all kommunikasjon, for idet de forbinder noe partikulært med noe allment, noe konkret med noe abstrakt, blir vanskelige tanker lettere tilgjengelig, og enkeltutsagn (utsagn om enkelttilfeller) får større rekkevidde. Likevel er det to veldig ulike måter eksempler kan vise til noe allment på, som nedfeller seg i forskjellen mellom eksemplet som forbilde og som illustrasjon. Eksemplet tilhører rett og slett to ulike logikker. Alexander Gelley har kalt den ene eksempellogikken for platonsk og den andre for aristotelisk.6 Hos Platon hadde nemlig paradeigma – som senere blir til exemplar på latin – en grunnleggende filosofisk eller ontologisk betydning. Eksemplet er modell, eller målestokk. Det platonske eksemplet er knyttet til idélæren, der den transcendentale idéverden ses som kilde til alle enkelttingenes former eller grunntrekk. Eksemplet tilhører en vertikal akse; det er navnet på et enkelt fenomen i denne verden som har oppgaven å representere eller legemliggjøre en idé. Eksemplet henter da sin kraft ovenfra, fra evige, metafysiske prinsipper. Nettopp derfor tjener eksemplet som arketype og forbilde for andre enkelttilfeller i den omskiftelige fysiske verden.

Når Aristoteles snakker om paradeigma, knyttes det derimot til en horisontal akse. Eksemplet er et partikulært tilfelle og viser først og fremst til andre enkelttilfeller av samme sort. For Platons elev hadde ikke eksemplet først og fremst en filosofisk funksjon, men en pragmatisk. Aristoteles behandlet eksemplet som en del av retorikken, og i verket Retorikk fremhevet han det som en av de figurene man anvender når man skal overbevise et publikum om gyldigheten av et allment poeng eller en regel.7 Eksempler er for Aristoteles stort sett narrative utsagn som fremstiller noe konkret, noe partikulært i verden. Disse narrative eksemplene kan være historiske, faktiske eller fiktive, men poenget er at de tjener til å støtte eller illustrere et allment utsagn, en regel eller en sannhet. Eksemplet er altså knyttet til en induktiv logikk, der det er hentet ut fra en gruppe av liknende fenomener fordi «det er bedre kjent enn de andre». Et eksempel kan tjene til å illustrere noe allment og generelt fordi det er gjenkjennelig, det henviser til et tilfelle i en verden som er kjent for tilhøreren eller leseren fra før.

Den platonske og den aristoteliske måten å forstå eksempler på er ulike og til dels motstridende, og det forklarer det grunnleggende tvetydige ved vårt eksempelbegrep i dag. I denne tvetydigheten, eller dobbeltheten, ligger antakelig også noe av eksemplets makt: Eksempler kan være både unike forbilder og gjenkjennelige enkelttilfeller. Svært ofte er de begge deler samtidig, som når vi snakker om paradigmatiske eksempler (for eksempel i jus, medisin eller etikk). Men også mer dagligdagse eksemplers effektivitet ligger ofte i spenningen mellom det illustrerende og det normative. Tvetydigheten har preget eksempelbruk og eksempelteori siden antikken, og historien viser at platonske og aristoteliske betydninger har vekslet og inngått i ulike typer allianser. Mange eksempler som tilsynelatende tilhører en horisontal, aristotelisk logikk – de fremstår som deskriptivt illustrerende enkelttilfeller – viser seg ved nærmere undersøkelse å ha normative funksjoner, i henhold til en vertikal eksemplaritetslogikk. Bruk av eksempler i ulike didaktiske sammenhenger viser ofte denne tvetydigheten tydelig: Eksemplet som skal illustrere og underbygge et poeng, blir selv en norm, et mønster til etterfølgelse. Dette kan skje nettopp fordi eksemplene sjelden er tilfeldig valgt – de er valgt fordi de er gode, i forhold til noe bestemt, nemlig den normen, den kategorien eller det allmenne poenget som det illustrerende eksemplet selv alltid forutsetter, implisitt eller eksplisitt. Eksempler er derfor ikke bare skapt og formet, de kan også ha skjulte normative aspekter ved seg, som det er viktig å sette søkelyset på. Ikke minst blir dette viktig når eksempelbruk knyttes til kjønn. Eksemplene kan beskrive og samtidig normere bestemte egenskaper, atferdsmønstre og handlinger som kjønnede, men like viktig er det at de mer overordnet kan plassere eksemplariske og derfor allmenne verdier og dyder inn i et kjønnshierarki.

Et historisk blikk på eksempelbruk viser at den normative siden, den vertikale eksempellogikken, har vært fremtredende i kristen kontekst. Eksempler har hatt tydelig funksjon som bindeledd mellom en metafysisk ideell verden og en omskiftelig virkelighet. Helgenenes eksemplariske status vitner om dette. Som hellige personer i himmelen har de hatt – og har fremdeles – den funksjonen at de kan gå i forbønn for menneskene, og dermed blir helgenene gjenstand for kult. De er unike og enestående skikkelser fordi de oppholder seg i Guds umiddelbare nærhet. Samtidig har de vært levende og handlende mennesker, akkurat som alle andre, og det er derfor de kan være forbilder for andre troende.8 Men for at de utvalgte mennene og kvinnene skal oppnå helligkåring, må deres vesen og liv tilpasses eksisterende helgenmønstre. For at de skal kunne bli eksemplariske mellomledd mellom Gud og menneskene, må deres karakter og livshistorie «gjøres» hellige. Fortellingene om dem må passere gjennom en slags teologisk-hagiografisk kvern. Det betyr ofte at spesifikke detaljer fra deres individuelle liv forsvinner, og at velkjente motiver fra den hagiografiske tradisjonen blir utbrodert. Den enkelte skikkelsen må kunne kjennes igjen som enestående og hellig innenfor de rammene som denne tradisjonen utgjør. Helgener, liksom eksempler, er ikke noe man finner, de skapes.

De romerske retorikerne ga eksemplenes horisontale, retoriske funksjoner en sentral plass, samtidig som de anerkjente eksemplenes estetiske og didaktiske ressurser.9 Det er nemlig lettere å lære noe nytt ved hjelp av det kjente, det er enklere å nærme seg det abstrakte via det konkrete. «Ord beveger mennesker, eksempler trekker dem med» (Verba movent, exempla trahunt), heter det romerske ordtaket. Eksemplene åpner mot det nære og gjenkjennelige, kopler det nyttige og det behagelige. Men hva er egentlig den felles referanserammen som gjør at eksemplene skaper gjenkjennelighet? Henviser eksemplene til en felles fysisk virkelighet, eller baserer deres gjenkjennelighet seg på en delt språk- og tekstkultur?

Eksempler som autoritetsutøvelse

Det er ingen tvil om at eksempler og eksempelbruk, enten de peker mot ideell eller fysisk virkelighet, har spilt en viktig rolle i vestlig tekstkultur. Særlig har Bibelen vært kilden til en lang rekke tekster som har repetert bestemte narrative eksempler, videreført deres autoritet og normative status, i stadig nye tekster, i nye sammenhenger, for nye publikum. Eksemplene er blitt institusjonalisert og har fått egne liv, de er blitt ført fra tekst til tekst og kontekst til kontekst, og har slik kunnet skape den felles grunnen som trengs for at ulike og stadig nye mottakergrupper skal kunne bli overbevist om den regelen eller sannheten de bærer frem. Dette gjelder ikke minst den tekstlige tradisjonen i middelalderen som etter hvert fikk navnet exemplum, som har vært gjenstand for relativt stor forskningsoppmerksomhet. Som sjangerbetegnelse viser exemplum til korte, ofte én-episodiske fortellinger med et moralsk og didaktisk utgangspunkt, som i middelalderen gjerne ble brukt i prekener og andre religiøse sammenhenger. Innenfor middelalderens relativt stabile verdensforståelse var repertoaret av bibelske eksempelfortellinger avgrenset, og eksemplene var byggesteiner i både språklig og ikonografisk kommunikasjon. Og de hadde tydelig ideologisk funksjon. Det ble laget egne samlinger eller eksempelreservoarer til bruk i oppbyggelige taler og tekster, som skulle få publikum til å forstå – og ikke minst etterleve – abstrakte, religiøse prinsipper. Bestemte normer og eksempler har autorisert hverandre i den grad at de nærmest har fremstått som identiske, slik vi kan se innenfor tradisjonelle religiøse sammenhenger, der eksemplene har tjent viktige ideologiske funksjoner og der bestemte eksempler også har gitt autoritet til den som bruker dem. Ifølge Larry Scanlon kan middelalderens exemplum forstås som en utøvelse av kulturell autoritet; «a narrative enactment of cultural authority».10 Autoritetsaspektet ved eksempelbruk er imidlertid ikke noe som er forbeholdt det religiøse feltet i middelalderen. Noe av det vi vil få frem i denne boken, er hvordan bestemte «paradigmatiske eksempler» er blitt formet for å innta normative og sterkt autoritative funksjoner også innenfor mer moderne didaktiske, politiske, filosofiske og vitenskapelige sammenhenger.

Eksempler både synliggjør og autoriserer det som eksemplifiseres. De fremhever det konkrete for å peke på det allmenne. Når eksemplets aktører er menn, tjener det derfor både til å synliggjøre det mannlige og til å gjøre det mannlige paradigmatisk i sammenhenger som også omfatter kvinner. Dessuten har det gjerne vært slik at autoritetsinstansene som har skapt og vedlikeholdt eksempelsamlingen, har vært menn. Den kanadiske litteraturforskeren Marie-Claude Malenfant viser i en studie hvordan disse forholdene preget eksempelbruken i det som gjerne omtales som «la querelle des femmes»: diskusjonene omkring kvinner som fant sted i Italia og Frankrike i tidligmoderne periode. Malenfant hevder at et exemplum som vanligvis brukes i doxa-produksjon, det vil si i den autoritetsutøvelsen som styrker det selvsagte og det det er konsensus om, også kan anvendes i para-doksale diskurser. Fortellinger om kjente kvinner som ble benyttet til å vise at kvinnen var ond og mannen underlegen, kunne derfor like gjerne snus om for å hylle kvinnen som bedre enn mannen.11 For Malenfant er det et poeng at muligheten for paradoksal mening ligger i selve exemplum-sjangeren, men hun viser også hvordan dette er avhengig av den diskursive autoriteten.

Autoriseringsmekanismene blir også særlig tydelige når noen forsøker å etablere nye eksempler, som moteksempler med et annet budskap enn dem som allerede eksisterer innenfor en disiplin eller et kunnskapsfelt. I nyere filosofi er etikken et slikt felt, der en feministisk basert omsorgsetikk både har frembrakt radikalt forskjellig fortolkning av velkjente eksempler og produsert nye eksempler som får frem andre etiske dilemmaer enn tradisjonell rettighetsetikk.12 For å fungere i en slik sammenheng må eksemplene som trekkes frem, ikke bare være saklig relevante, men også investeres med autoritet. Den kan hentes hos taleren selv eller fra den vitenstradisjonen eller den sosiale posisjonen som han eller hun representerer. Undersøkelser av slike moteksempler og arbeidet med å etablere dem som gyldige gir derfor samtidig et innblikk i hvilke kilder til autoritet eksempler benytter seg av. Eksempler som allerede har gjennomgått en autoriseringsprosess over lang tid og med sterke aktører, vil gjerne fremstå som mer naturlige og selvsagte enn de nye og opposisjonelle eksemplene, der eksempelbrukerens egen autoritet tydelig settes på spill. Etablerte eksempler i vitenstradisjoner med stor autoritet representerer en kanon som tilsynelatende autoriserer seg selv, mens nye eksempler eller moteksempler i langt større grad viser frem forhandlingsprosessene og de kulturelle føringene som ligger til grunn.

I renessansen og tidlig moderne tid ble de bibelske eksempelfortellingene i stigende grad supplert med fabler og andre fortellinger hentet fra antikkens kilder, og etter hvert også med nyoppdagede eksempler fra fortiden eller nyskapte eksempler fra samtiden. At eksempler gjerne ble hentet fra fortiden, sier noe om at eksempelbruk ikke bare har handlet om et forhold mellom det partikulære og det allmenne, det kjente og det ukjente. Det har også bygget på en forståelse av en intim sammenheng, eller identitet, mellom fortid, nåtid og fremtid. Historiske hendelser og personer har vært viktige fordi de har tjent som eksempler, de har illustrert allmenne sannheter om mennesket og samfunnet, og de har kunnet tjene som både skrekkeksempler og forbilder for oppvoksende individers moralske karakter og atferd. Forståelsen av historien som livets læremester – historia magistra vitae – er en del av exemplum-tradisjonen som har overlevd inn i moderne tid.13 De ulike biografiske sjangrene viser det. På 1600- og 1700-tallet ble moderne helter sammenliknet med berømte skikkelser fra antikkens historie for å illustrere bestemte laster eller dyder, ikke minst innenfor styringskunsten. Dette var sjangere som ikke bare presenterte mannlige skikkelser. Også kjente kvinners livshistorier kunne brukes til å illustrere mer allmenne dyder og laster, og tjene som forbilder eller skrekkeksempler for den oppvoksende slekt, slik blant annet Holbergs historieskriving vitner om. Dette har i og for seg preget eksempelbruken gjennom hele historien: Både kvinner og menn har kunnet tjene som eksempler og forbilder, og ofte har eksempler vært fremhevet som et særlig egnet didaktisk redskap overfor kvinner. Spørsmålet i denne boken er likevel om forståelsen av kjønnskategoriene har hatt betydning for eksempelproduksjonen. Og omvendt: Hvordan eksempler har bidratt til å prege tenkningen omkring kjønn. Representerer de eksemplariske kvinnene en egen «kvinnelig sfære»; er disse fortellingene kun ment for kvinner? Er dydene og lastene fremdeles kjønnsnøytrale? Mer overordnet spør vi om hva valg av mannlig eller kvinnelig eksempelfigur egentlig kan bety for utformingen av eksempler og for eksemplets posisjon mellom det deskriptive og det normative. Hva skjer med eksempler når de kjønnes, og hva skjer med kjønnskategoriene når de settes inn i en eksempelrasjonalitet?

Eksemplaritetens krise? – Ny kunnskap og nye kunnskapsformer

Fra 1980-tallet kom en liten bølge av eksempelforskning i kjølvannet av en generell økt oppmerksomhet mot retorikk innenfor de humanistiske fagene.14 I tillegg til studier av middelalderens exemplum, er det eksemplets og eksemplaritetens krise ved overgangen til tidligmoderne tid som oppmerksomheten har vært rettet mot. Ifølge John D. Lyons falt denne krisen sammen med en tiltakende teoretisk og litterær refleksjon omkring eksemplets makt – og avmakt – på 1500- og 1600- tallet.15 Lyons viser hvordan forfattere som Machiavelli, Marguerite av Navarra, Montaigne og Descartes på ulike måter forsøkte å leke med middelalderens exemplum-tradisjon og frigjøre seg fra dens grep. Dette var ifølge både Lyons og renessanseforskeren François Rigolot knyttet til en tidligmoderne epistemologisk krise, der man satte spørsmålstegn ved alle former for tradisjonell autoritet, så vel litterært og moralsk som med hensyn til sannhet.16 Virker eksemplene? Hvordan kan de illustrere allmenngyldige sannheter? Er ikke eksempler alltid tilfeldige? Og vaklevorne? Kan de ikke bestandig tolkes på ulike måter og brukes til å illustrere vidt forskjellige normer, ulike typer av kunnskap? Hva kan vi egentlig lære av Bibelens eller fortidens eksempler? Bør ikke tekstlige eksempler skiftes ut med observerbare fakta?17

At den klassiske og kristne eksempelbruken og eksempeltenkningen havnet i krise, betyr imidlertid ikke at eksemplene eller eksempellogikken forsvant. Verken den vertikale, platonske eller den horisontale, aristoteliske. De institusjonaliserte eksemplene fra middelalderens exemplum-samlinger fikk kanskje mindre betydning, men til gjengjeld ble det skapt nye eksempler, både til retorisk bruk for å illustrere allmenne vitenskapelige eller filosofiske poenger, og til moralsk og didaktisk bruk for at de skulle tjene som nye forbilder (og skrekkbilder). Offentlige oppfordringer til barmhjertighet overfor fattige i Frankrike på 1600-tallet er bare ett eksempel på hvordan eksempellogikken var virksom. På terskelen til moderniteten dukket dessuten nye medier opp, som ga rom til gamle sjangere i tillegg til nye: den biografiske litteraturen, romanene, lærebøker og tidsskriftpressen, bare for å nevne noen, var alle gjennomsyret av eksempler og eksempellogikk. Eksempler fra fremmede og eksotiske strøk, fra den kjente hverdagen, det indre følelseslivet og de observerbare kroppene forente det partikulære og det allmenne, praksis og norm, det underholdende og det nyttige på effektiv måter, samtidig som de formidlet nye normer og identiteter gjennom muligheten for identifikasjon.18

Eksemplene hadde ikke nødvendigvis autoritet i seg selv, slik som før. De ble kanskje heller ikke alltid brukt for å aktivere forfatterens autoritet. På 1700- og 1800-tallet var det i større grad leserne som fikk autoritet til å avgjøre eksemplenes gyldighet. Lesernes følelsesmessige identifikasjon var ofte nøkkelen til en slik autorisering. Det var i den grad eksemplene kunne tilby innlevelse og identifikasjon at de fremdeles tjente som det kanskje viktigste og mest alminnelige redskapet for kommunikasjon, kunnskap og normer. Dette gjaldt for alle i et samfunn der lesekyndigheten økte kraftig, og særlig ble kvinner en ny og viktig lesergruppe etter hvert som mange av dem fikk mer ledig tid til egne sysler. Nye lesergrupper utviklet også nye lesemåter, og krevde tekster som inviterte dem til å dyrke sine evner til følelsesmessig innlevelse og identifikasjon.19

Men hverdagseksemplenes åpenhet kunne også initiere forhandlinger om ny kunnskap og nye normer. I mange tilfeller var hverdagseksemplene, slik de ble presentert i romaner og tidsskriftenes «historier fra virkeligheten», så åpne og fulle av dilemmaer at de kan sies å ha fungert som kasus snarere enn som eksempler. I motsetning til eksemplet, som forutsetter en norm, implisitt eller eksplisitt, kan et kasus defineres som et ekstraordinært situasjonskompleks som omfatter et vanskelig dilemma av juridisk, moralsk, medisinsk eller psykologisk art. Det dreier seg altså om en narrativ fortelling som likner eksemplet, men der normen, det allmenne prinsippet, ikke er gitt; der flere normer kan stå mot hverandre, og der en autoritet må vurdere hvilken norm som skal veie tyngst. I den grad et kasus ble løst, kunne det få status og autoritet som eksempel. Kasuistikken som praksis innenfor medisin, jus og morallære, der henholdsvis legen, juristen og presten løser vanskelige saker, viser hvordan kasusfortellingene har vært beslektet med eksempellogikken ved at oppklarte tilfeller er blitt etablert som det som innenfor mange felt fremdeles kalles «paradigmatiske saker» eller «paradigmatiske eksempler».20 Når det gjaldt romaner og ikke minst tidsskrifter, som kunne praktisere sin form for «kjærlighetskasuistikk» som kommunikativ strategi, var det derimot leserne som fikk oppgaven med å løse sakene og autorisere normen.21

 Det hverdagsdilemmaene og eksemplene forhandlet, var imidlertid langt fra bare moralske og sosiale normer. Som denne boken skal vise, finner vi eksempel- og eksemplaritetslogikk også innenfor nasjonspolitiske, filosofiske og vitenskapelige felt. På 1800-tallet kunne hverdagshelter (både mannlige og kvinnelige) få paradigmatisk status i nasjonsdanningsprosesser. De kunne fungere både som eksempler til etterfølgelse for nasjonens medlemmer og som allegoriske bilder på nasjonen selv. Samtidig hadde eksempler en sentral betydning innenfor empiriske kunnskapsfelt som medisinen, der sykehistoriene eller den medisinske kasuistikken har tjent viktige epistemologiske og didaktiske funksjoner inntil ganske nylig. Og fremdeles er det visse sykdommer, en viss type filosofisk resonnement og en viss type moralsk atferd som fremheves som særlig eksemplarisk. Her er kjønn en dimensjon som fremdeles virker inn.

Eksempelproduksjonens mekanismer

John D. Lyons undersøkelser av eksempelbruk er et viktig utgangspunkt for denne boken. Hans arbeid dreier seg blant annet om hvordan eksempler naturliggjøres. Hvilke retoriske strategier er det som tas i bruk, og hvilke kulturelle føringer settes i spill, når eksempler presenteres som noe man «finner» snarere enn lager? Kapitlene i denne boken stiller tilsvarende spørsmål: Hvordan konstrueres eksempler, og hvordan gjøres de virksomme og effektive for å illustrere, argumentere og produsere kunnskap på ulike felt og i ulike historiske perioder? Først og fremst spør vi om hva kjønnsdimensjonen innebærer for eksempelproduksjon. På den ene siden dreier dette seg om hvordan kjønn generelt og kvinnelighet mer spesielt er blitt tematisert i form av eksempler innenfor ulike vitensfelt og diskurser, og hvordan denne eksemplifiseringen svært ofte har fått fremstå som naturgitte sannheter om kjønn. På den andre siden dreier det seg også om hvordan eksempelproduksjon og eksempelbruk som i utgangspunktet ikke ser ut til å ha med kjønn å gjøre, likevel bidrar til å skape en kjønnet verden, kanskje først og fremst ved å utelukke kvinner fra eksemplenes normalitet. Gjennom denne tilnærmingen bruker vi spørsmålene om kjønn som et middel til å undersøke hvordan eksempler konstrueres og naturliggjøres. Fra dette perspektivet representerer kjønn en tematikk som kan brukes for å kaste lys over hvordan eksempler fungerer som kulturelle produkter. Samtidig – og motsatt – vil vi anvende kunnskapen om eksempelproduksjon og eksempelbruk for å undersøke kulturelle forestillinger om kjønn. Hvordan former denne allestedsnærværende og alminnelige retoriske figuren forståelser av kjønn, og hvordan skaper den bilder som ikke bare fremstår som naturlige, men også som eksemplariske?

Eksempler kan ikke eksistere uavhengig av det de er ment å eksemplifisere. Det som definerer dem, er nettopp den påståtte forbindelsen mellom helhet og del. Eksemplet oppstår derfor gjennom et bevisst arrangement, og er preget av en egen form for kunstferdighet. I dette arrangementet er det grunnleggende viktig at forbindelsen mellom helhet og del fremstår som troverdig. Det må være en overbevisende sammenheng mellom det konkrete eksemplet og den generelle påstanden som skal eksemplifiseres. Vi spør både om hvilke generelle påstander eller verdier kvinner har kunnet eksemplifisere, og om hva som skjer med disse verdiene når de eksemplifiseres av kvinner. Beskjæring og utelatelse er avgjørende for at eksemplet skal fremstå som troverdig. Det som gjøres til eksempel, må løftes ut av sin opprinnelige sammenheng og settes inn i en ny. Lyons skriver at eksemplet må gjøres diskontinuerlig med sin opprinnelige sammenheng. Først innenfor den nye rammen blir eksemplet virksomt og synlig: Forbindelsen mellom eksemplet og den generelle påstanden eller det overordnede fenomenet trer frem. Slike manøvre innebærer alltid at noe skjæres bort, utelates eller defineres som uvesentlig. I middelalderlatinen betød exemplum «lysning i skogen», altså bokstavelig talt noe som er skåret til og renset.22 Tilskjæringen innebærer at eksemplet blir klart og effektivt, men også at det som befinner seg utenfor lysningen, fremstår som skyggefullt, uoversiktlig og irrelevant, eller kanskje til og med truende. Også dette kan undersøkes ut fra en kjønnsdimensjon. Er det slik at kvinners erfaringer ofte er det som skjæres bort og etterlates i skyggene utenfor lysningen? Hvordan ser denne lysningen ut hvis det motsatte er tilfelle, og det er kvinnelige erfaringer eller personer som fyller den?

Selv om eksemplet løftes ut av sin opprinnelige sammenheng og skjæres til så det blir tydelig, vil det alltid inneholde mer enn det som behøves for å bekrefte eller illustrere den generelle påstanden det knyttes sammen med. Lyons påpeker at eksemplet alltid inneholder et overmål av mening.23 Dette overskuddet er helt nødvendig, for uten det ville eksemplet miste et av sine viktige kjennetegn – det konkrete og spesifikke – og knapt kunne skilles fra den generelle påstanden det er ment å eksemplifisere. Meningsoverskuddet er dessuten med på å styrke inntrykket av at eksemplet er funnet i virkeligheten, utenfor språket og retorikken, altså at det er naturlig. Imidlertid innebærer eksemplenes meningsoverskudd også at de alltid vil være ambivalente. Derfor kan de tas til inntekt for noe annet enn det de opprinnelig var ment å eksemplifisere. Malenfant viser at dette skjedde med en del av kvinnefortellingene i tilknytning til la querelle des femmes. Det er den generelle påstanden som gir nøkkelen til å forstå eksemplet. Dersom denne påstanden er ukjent eller den ikke blir akseptert, kan eksemplet på sin side reduseres til en ren anekdote, eller tolkes om og gjøres til uttrykk for helt andre og kanskje motsatte påstander. På denne måten har eksempler altså et kritisk, subversivt eller para-doksalt potensial.

Når det gjelder eksemplers epistemologiske funksjon, er det slik at de, mer enn å gi bevis, fungerer i en induktiv oppbygging av kunnskap, noe som er tydelig blant annet innen den medisinske kasuistikken. Her er sykdomshistoriene eksempler som kan vise mønstre eller tendenser, men ikke fastslå noe som endelig. Som kunnskapskilde er eksempler preget av åpenhet eller ubestemmelighet. Lyons argumenterer likevel for at eksemplene former forventninger og styrer oppmerksomheten i bestemte retninger: De forteller at det er rimelig å vente at noen ting vil arte seg på en bestemt måte, uten å slå fast at forholdene lovmessig er slik.24 Deres autoritet kan likevel innebære at forventingene som skapes, i stor grad styrer tolkningene av det som skjer. Vi vil legge til at dette også innebærer at eksempler både kan være gjenstand for forhandlinger og selv være et middel i forhandlinger om mening og kunnskap.25 Et forhandlingsperspektiv åpner for å gå ut over Lyons’ retoriske analyse og trekke inn aktørene: både dem som fremsetter eksemplene, og dem som skal opplyses, undervises eller overtales av dem. Når eksempler velges ut og arrangeres, skjæres til, løftes frem og brukes for å produsere kunnskap, skjer det ikke av seg selv.

Kjønn og eksemplaritet: skiftende paradigmer

«Sometime in the eighteenth century, sex as we know it was invented». Med dette utsagnet fremsatte den amerikanske medisin- og idéhistorikeren Thomas Laqueur en påstand om et paradigmeskifte i vestlig forståelse av kjønn.26 Laqueur beskriver skiftet som en overgang fra en én-kjønnsmodell (one-sex model) til en to-kjønnsmodell (two-sex model), og det er antikkens filosofi og medisin som representerer én-kjønnsmodellen som Laqueur argumenterer for at holdt stand helt frem til opplysningstiden. I denne modellen ble ikke manns- og kvinnekroppen forstått som vesensforskjellige, men som to varianter av den samme menneskekroppen, ja, selv kjønnsorganene ble oppfattet som formlike mer enn forskjellige. Den greske medisineren Galenos fra 100-tallet e.Kr. beskrev forskjellen som at der mannens kjønnsorganer var utvendige og synlige, var kvinnens simpelthen akkurat de samme, bare vendt innover og usynlige: «Turn outward the woman’s, turn inward, so to speak, and fold double the man’s [genital organs], and you will find the same in both in every respect».27 Oppfatningen av formlikheten ga seg blant annet utslag i at det ikke fantes særskilt terminologi som kunne skille mellom testikler og eggstokker, og at det ikke fantes noe eget medisinsk begrep for vagina. Den medisinske forståelsen av kroppens væskebalanse, humoralpatologien, ga heller ikke grunnlag for å skille essensielt mellom kjønnene: Manns- og kvinnekroppen bestod av de samme kroppsvæskene, og forskjellen mellom dem var at det i mannskroppen i større grad enn i kvinnens foregikk en balansering av væskene. Mannen tempererte bedre enn kvinnen: Han var tørr og varm, mens kvinnen var kald og fuktig. Derfor representerte mannen en perfeksjonering av det kroppslige potensialet, og derfor spilte han en viktigere rolle i forplantningen.

Også i modeller av menneskekroppen, i skjeletter og plansjer, fremkommer denne forskjellen mellom en én-kjønnsmodell og en to-kjønnsmodell. Laqueur viser at man langt inn på 1700-tallet brukte det samme skjelettet som modell for både manns- og kvinnekroppen, mens det fra 1730-tallet og utover vanligvis ble laget to versjoner eller eksemplarer: én for menn og én for kvinner. Og på samme måte ble på 1700-tallet de første illustrasjoner i medisinske lærebøker og plansjeverk produsert som fremstilte kvinnekroppen som annerledes enn mannskroppen.28

Laqueur argumenterer for at antikkens kroppsforståelse innebar en forståelse av kjønnsforskjeller primært som et anliggende for sosial organisering, ikke som biologisk essens,29 og at denne medisinske forståelsen av menneskekroppen var rådende helt frem til 1700-tallet. Derfor kunne både mannen og kvinnen i prinsippet representere og være eksempel på det menneskelige. Når skjelettet likevel alltid var en mannskropp, var det fordi mannen var prakteksemplaret av arten, mens kvinnen var et dårligere eksempel. Kvinnen ble forstått som en mangelfull mann, og på grunn av sine mangler var kvinnen underordnet mannen i samfunnet. Men hun var altså ikke eksempel på noe annet. Det ble hun ifølge Laqueur først for alvor med den epistemologiske revolusjonen som fant sted i opplysningstiden:


[…] the old model, in which men and women were arrayed according to their degree of metaphysical perfection, their vital heat, along an axis whose telos was male, gave way by the late eighteenth century to a new model of radical dimorphism, of biological divergence. An anatomy and physiology of incommensurability replaced a metaphysics of hierarchy in the representation of woman in relation to man.30



I Laqueurs analyse er det et poeng at essensialiseringen av kjønnsforskjellene på 1700-tallet ikke kom som følge av nye biologiske oppdagelser, som for eksempel oppdagelsen av eggcellen. Snarere er det slik at ideologiske behov fremtvang en søken etter biologisk forskjell. 1700-tallets tenkere feiret likhet mellom mennesker, men i et samfunn som ikke hadde interesse av å rokke ved den sosiale underordningen av kvinnen. I denne situasjonen kunne fremveksten av naturvitenskapen, og en ny systematisering av viten gjennom klassifisering basert på likhet og forskjell, levere premissene for en forståelse av kjønn som essensiell biologisk forskjell.31 Laqueur er siden blitt kritisert for at han bommer på tidfestingen for overgangen fra én-kjønns- til to-kjønnsmodellen. For eksempel hevder den tyske medisinhistorikeren Michael Stolberg at kjønnsforskjeller forstått som biologisk vesensforskjell kom til uttrykk allerede på 1500-tallet.32 Selv om det altså er mulig å diskutere når det inntrådte et skifte i tenkningen av kjønn, fra én-kjønnsmodell til to-kjønnsmodell, ser det ikke ut til at de to modellene og utskiftningen av den ene til fordel for den andre bestrides.33

For utforskningen av eksemplaritet og kjønn er det de to modellene og forholdet mellom dem som er interessant, siden det lar oss stille spørsmål som: Hvilke forskjeller er det mellom det som var tenkbart innenfor en én-kjønnsmodell, og det vi er vant til å tenke innenfor en to-kjønnsmodell? På hvilken måte kunne kvinnen innenfor én-kjønnsmodellen fremstilles som en representant for arten menneske? Er hun eksemplarisk menneskelig gjennom sin kvinnelighet, eller ved å holde den utenfor? Hvilke muligheter byr to-kjønnsmodellen på? Hva innebærer det når kvinnen er eksemplarisk i kraft av sitt kjønn, og for kvinner? Og på hvilken måte, når og hvor, kan mannen tenkes som en representant bare for det mannlige?

Som vi skal komme tilbake til i flere av kapitlene i denne boken, innebærer én-kjønnsmodellen blant annet at kjønn underordnes eller tenkes sammen med stand eller sosial rang. Av den grunn hadde forståelsen av kvinner som historiske aktører eller som utøvere av gode gjerninger helt andre premisser da denne modellen regjerte enn dem vi gjerne resonnerer ut fra i dag. Også for forståelsen av kunnskapssubjektet spiller det en viktig rolle om man legger en én-kjønns- eller to-kjønnsmodell til grunn. Midt på 1600-tallet la Descartes, med sin metodiske tvil og skillet mellom kropp og sjel, grunnlaget for en ny erkjennelsesrasjonalitet, som umiddelbart lå i forlengelsen av og bekreftet én-kjønnsmodellen. Kroppen og dens kjønnethet ble oppfattet som uvesentlig for rasjonaliteten, eller som kartesianeren Poulain de la Barre formulerte det: «sjelen har intet kjønn.» Da to-kjønnsmodellen slo igjennom, ikke bare i medisin og filosofi, men som samfunnets gjengse menneskeforståelse, ble imidlertid kvinner i langt større grad enn menn knyttet til det kroppslige og partikulære i motsetning til det åndelige og universelle. Innenfor denne forståelsen kunne den eksemplariske rasjonaliteten, det universelle, erkjennende subjektet, bare representeres av menn. På liknende vis kunne heller ikke den nye, vitenskapelige historieskrivingen som utviklet seg fra slutten av 1700-tallet, handle om annet enn menn: Kvinnenes rolle i historien var knyttet til det partikulære og private, det trivielle, og ikke det allmenne.34

Laqueur legger paradigmeskiftet i tenkningen omkring kroppens kjønnethet til slutten av 1700-tallet. Dette samsvarer med feministiske studiers tidfesting av en endring innenfor opplysningsfilosofien og opplysningskulturen. Dena Goodman viser i sin undersøkelse av «den lærde republikk» at mens kvinner gjennom salongene var sentrale bidragsytere til den nye samtalen om menneske, vitenskap og samfunn, ble de utestengt fra kunnskapsproduksjonen etter hvert som den skriftlige utvekslingen overtok som opplysningsdebattens medium. Ifølge Goodman var Immanuel Kant viktig i denne utviklingen.35 Ikke bare fordi Kant nettopp la vekt på skriftmediets rasjonaliserende og universaliserende kraft, men også fordi han bygget videre på Jean-Jacques Rousseaus tanker om at kjønnene er komplementære – så forskjellige at de er som motsetninger, men likeverdige i kulturen. Komplementariteten sørget for harmoni i alle livets forhold, men særlig mellom følelser og fornuft. Den gjenfinnes i etikken som en motsetning mellom lyst og plikt – der kvinner handler godt fordi de vil det gode, mens menn handler godt av plikt. Slik bidro også Kant til å sette ulike målestokker for de to kjønnene: En kvinne er eksemplarisk når hun handler som kvinne, en mann når han handler som mann.

1700-tallet fungerer som et historisk omdreiningspunkt i denne boken, der skiftet fra én-kjønnsmodellen til to-kjønnsmodellen kan hjelpe til å forstå forholdet mellom kjønn og eksemplaritet både før og etter, og ikke minst innenfor selve overgangsperioden. Det er ikke bare forståelsen av kjønn som er i endring på 1700-tallet. Kulturhistorikeren Dror Wahrmann argumenterer i boken The Making of the Modern Self for at flere sentrale identitetskategorier i engelsk kultur gjennomgikk en parallell og radikal omforming i en kort periode omkring 1780. Wahrman presenterer selv sin analyse av kjønnskategoriene i fortsettelse av Laqueurs modell,36 og han beskriver endringene som en overgang mellom to «identitetsregimer», et eldre og et moderne. Han skriver at det identitetsregimet som han mener å ha identifisert i perioden frem til omkring 1780, kan ha oppstått ved slutten av 1600-tallet, da den én-kjønnsmodellen som Laqueur beskriver, begynte å gå i oppløsning. Wahrmans bidrag er å argumentere for en mellomperiode som strakte seg gjennom det meste av 1700-tallet, frem til den moderne to-kjønnsmodellen for alvor gjorde seg gjeldende, og ubønnhørlig knyttet identitet og kjønn sammen ved hjelp av nye tanker om natur og biologi. I mellomperioden var forholdet mellom kjønn og personlig identitet preget av utprøving, muligheter for grenseoverskridelse og lek.

Overordnet dreier endringene som inntraff ved slutten av 1700-tallet seg om en essensialisering, som innebar at identitet ble forstått som grunnleggende og uforanderlige konstanter, nedlagt i den enkeltes natur. Her ledsages etableringen av to-kjønnsmodellen av tilsvarende endringer på andre felt. Wahrman argumenterer for at identitetskategorier tidligere i større grad hadde fungert som sett av sosiale konvensjoner og vært bestemt av ytre forhold. Kjønnsroller og kjønnede normer var på ingen måte svakere eller mer uklare tidligere, skriver han, men under det eldre identitetsregimet hadde den enkelte hatt langt større frihet til eventuelt å velge dem bort eller overskride dem. Slikt kunne føre til latter eller undring, men ikke til den avsky overfor det unaturlige som tilsvarende handlinger ble møtt med etter at det «moderne identitetsregimet» hadde oppstått. Kjønnskategoriene ble individuelt forpliktende på en helt ny måte da de ble sett som basert i den enkeltes biologi.

Parallelt med dette viser Wahrman hvordan rase lenge ble forstått som skapt av ytre, klimatiske forhold – afrikanere var svarte på grunn av den sterke solen. Rase ville derfor kunne endres når disse ytre forholdene ble andre, slik at afrikanere ville bli hvite av å oppholde seg lenge i Europa, mens europeere motsatt ville endre fysisk utseende gjennom lengre opphold i andre verdensdeler. Først med det nye regimet sent på 1700-tallet vokste den moderne, biologiserte raseforståelsen frem.

Selv om det kan stilles spørsmål ved hans tese om en brå endring i løpet av svært kort tid, er Wahrmans fremstilling vesentlig for perspektivet i denne boken. Kapitlene i boken beveger seg fra perioden dominert av én-kjønnsmodellen, der biologi er underordnet sosial organisering i definisjonen av kjønn, til to-kjønnsmodellens forståelse av kjønn som ufrakommelig biologisk essens. Samtidig kan de ulike kapitlene bidra til å nyansere modellen, ikke minst ved å gjøre det mulig å argumentere for at endringene ikke nødvendigvis kom så brått og uforberedt som Wahrman hevder. Forhandlinger om kjønn og kvinnelighet gjennom 1700-tallet, både i historieskriving og i tidens nye, populære tidsskrifter, viser at eldre forståelser av femininitet som en kvalitet avhengig av stand fortsatt hadde gyldighet. Tilsvarende er det også mulig å argumentere for at nye tanker om kjønn som biologisk essens ble forberedt allerede i denne perioden.

Bokens oppbygning

Kapitlene i denne boken undersøker altså forholdet mellom kjønnskategorier og eksempler, eller eksemplaritet. De henter materiale fra svært ulike vitensfelt, diskurser og medier. Det dreier seg om alt fra kanonproblematikk i teologi, filosofi og historie via diskusjoner av praksis i medisin, politikk og dagligliv, til metakritikk av vitenskapenes egne kjønnsimplikasjoner. Noen av kapitlene omhandler tekster som tilhører forskningens eller kulturens skattkammer, mens andre tar for seg folkelige, eller mindre kjente og mindre verdsatte ytringer og medier. I noen ligger kjønnsdimensjonen eksplisitt i materialet, i andre er det nettopp analysens prosjekt å løfte kjønnsforståelsen frem. Og eksempelbruken spilles i noen tilfeller ut langs den horisontale aksen, som illustrasjoner, i andre langs den vertikale aksen, som forbilledlighet; ikke sjelden blandes de to. Felles for alle kapitlene er at de dreier seg om vestlig kultur, og sammen viser de bredde og variasjon i måten forståelser av kjønn og bruken av eksempler er innvevet i hverandre på.

Hovedstrukturen er historisk-kronologisk, for at boken skal kunne gi et bilde av hvordan eksempellogikken preges av de endringene fra en én-kjønns- til en to-kjønnsmodell som ifølge Laqueur fant sted i løpet av 1700-tallet. Hensikten er likevel ikke å skrive en sammenhengende historie om denne utviklingen, men snarere å undersøke hvordan disse forståelsene av kjønn har kommet til uttrykk på svært ulike felt og bidratt til å forme dem. De to siste kapitlene har et sterkere nåtidspreg, og er systematiske og meta-tematiske like mye som historiske. De omhandler to fagfelt, medisin og etikk, som mer enn mange andre baserer sin kunnskapsutvikling på eksempelproduksjon og eksempelbruk, og som i tillegg har vært gjenstand for aktiv kvinne- og kjønnsforskning de siste tiårene.

Christine Amadou viser i kapittel II hvordan en kvinne ble gjort til en av senantikkens og middelalderens mest populære helgener. Tekla oppga hjem, ekteskap, klær og kvinnelighet for å føre et liv i kyskhet i følge med apostelen Paulus. Vi vet lite om Tekla faktisk har levd, men i tekstene om henne utformes hennes livsløp og martyrdød som eksemplariske. Som helgen var hun menneskenes bindeledd til Gud og kunne gå i forbønn for dem. Samtidig tjente hun som moralsk forbilde, en modell til etterfølgelse. Hennes liv hadde selv Kristi livsløp som modell. Slik inngikk Tekla i en kristen, horisontal eksempelkjede, der målet var frelsen. Men hvilken betydning hadde det at hun var kvinne? Ifølge kirkefaderen Tertullian var Tekla, som hadde myndighet så vel til å forkynne som til å døpe, et dårlig eksempel for andre kvinner. Etter Tertullian var det imidlertid hennes martyrium og jomfruelighet som ble fremhevet som hellig og eksemplarisk. Gjennom sin kyskhet overvant hun kroppens lyster og hele sitt kjønn, og kunne dermed tjene som forbilde ikke bare for andre kvinner, men også for menn. Fordi hun var kvinne, hadde Tekla, på eksemplarisk vis, overvunnet kroppens falne natur – dobbelt. Amadou viser dermed både at helgenenes eksemplaritet ikke nødvendigvis er kjønnsavhengig, og at kvinner faktisk kan være dobbelt eksemplariske innenfor den teologiske tradisjonen.

I kapittel III analyserer Eivind Engebretsen to opprop for å samle inn penger til fattige, som ble publisert i den franske byen Beauvais i 1662. Oppropene presenterer høyerestandspersoner som har sett nøden blant de fattige, og som oppfordrer andre til å hjelpe. Samtidig skildres de fattige selv og deres elendige vilkår. På denne måten gir oppropene innblikk i et standssamfunn der kjønn og eksemplaritet er tett knyttet til sosial stand. Her blir femininitet en kvalitet avhengig av høy stand, mens de fattiges kvinnenes kjønn snarere dreier seg om biologi. Tilsvarende relateres også de mannlige aktørenes kjønn til deres stand. For menn av høyere stand er kjønn knyttet til autoritet og samfunnsposisjon, mens det for de fattige igjen dreier seg om kroppslighet. Oppropenes appell dreier seg heller ikke om å endre disse forholdene, men om å sette de fattige i stand til å fremtre som verdige. I dette ligger en forventning om at en eksemplarisk kjønnsidentitet, passende for deres stand, skal komme i stedet for den perverse og grenseoverskridende atferden som den ekstreme nøden forårsaker.

Med Hilde Bondeviks kapittel bringes leseren over i filosofi og filosofihistorie. Hennes eksempel er Descartes og kartesianismen, og den interessen feministiske forskere har viet Descartes helt siden 1600-tallet. Samtidig som hun viser hvordan Descartes gir ny status til eksemplet i filosofisk tenkning, analyserer hun hvordan hans filosofi presenteres som eksemplarisk i radikalt forskjellige fortolkninger. Descartes’ egen bruk av eksempler er et oppgjør med den tidligere bruken av nedarvede eksempler, autorisert gjennom tradisjonen. Likevel blir Descartes selv et eksempel som senere forskningstradisjoner kjemper om å bruke autoritativt, ikke minst innenfor feministisk filosofi og vitenskapsteori. Hva slags kunnskapssubjekt er det den kartesianske kunnskapsmodellen legger premissene for? Er kunnskapssubjektet universelt, men maskulint kjønnet, eller gir Descartes rom for kvinner som epistemologisk subjekt? Bondevik viser hvordan forståelsen av kjønn i sammenheng med skillet mellom kropp og sjel blir omdreiningspunktet for både anti-kartesiansk og pro-kartesiansk feministisk vitenskapsteori.

Anne Eriksen og Anne Birgitte Rønning viser i kapittel V hvordan helter og heltinner står sentralt i Holbergs populær-didaktiske historieskriving, som bygger på en forståelse av at historien er livets læremester. De analyserer et av hans mindre kjente verk, nemlig de såkalte «Heltinnehistoriene», som ble publisert i 1745. Her blir fremstående kvinneskikkelser fra ulike historiske perioder trukket frem som forbilder eller skrekkeksempler. Men de blir også benyttet som eksempler i en mer aristotelisk, horisontal forstand, for å illustrere og diskutere bestemte politiske dyder og lyter. Snarere enn å argumentere for at disse kvinneskildringene gjør Holberg til en protofeminist, viser forfatterne hvordan han bygger på eksisterende og velkjente sjangerkonvensjoner. Ikke bare videreførte den dansk-norske forfatteren den greske historikeren Plutarks «metode» med dobbeltbiografier av fremstående historiske personligheter. Han bygget også på en hovedsakelig fransk tradisjon for beskrivelser av berømte kvinners livshistorier – femmes illustres-sjangeren. Kvinnene står i sentrum av underholdende og didaktiske grunner, for akkurat som ikke-europeiske menn kan de bringe inn noe nytt og spennende. Likevel tjener de til å illustrere de samme prinsippene som mannlige helter. Det er kvinnenes stand som gjør dette mulig. Slik viser Eriksen og Rønning at Holberg tilhørte en kultur og tenkemåte der kjønn bare var ett av elementene som konstituerte samfunnets hierarkiske orden, og der sosial stand ennå var viktigere enn biologisk kjønn.

Ellen Krefting undersøker en av 1700-tallets populære sjangere, de nye allmenntidsskriftene. Oppblomstringen av slike tidsskrifter regnes som et helt sentralt bidrag til den nye offentligheten som oppstod i Europa i denne perioden, og har samtidig blitt ansett som avgjørende for den universalistiske opplysningstenkningen. Krefting viser hvordan disse tidsskriftene fra første stund likevel forholdt seg til lesernes kjønn. Det skjedde gjennom måten de henvendte seg til sine lesere på, ved bruk av (delvis fiktive) kvinnelige redaktører og gjennom innholdet som ble presentert. Tidsskriftene skulle være til både hygge og nytte. De tjente ikke bare til å spre kunnskap og informasjon, men også til å «bedre sedene» og samfunnsmoralen. Ofte var det nettopp eksemplets form som ble tatt i bruk for å nå disse målene, siden de var underholdende og ga mulighet for innlevelse og identifikasjon. Krefting diskuterer hvordan tidsskriftenes eksempler verken formidler entydige modeller eller representerer klar autoritet, slik vi finner i middelalderens exemplumtradisjon. De kunne være åpne og tvetydige, og ble brukt for å invitere leserne til diskusjon og refleksjon omkring sentral spørsmål om moral, kjærlighet og forholdet mellom kjønnene. Samtidig bidro tidsskriftene og deres eksempler på 1700-tallet også til å undergrave universalismen, ved at kjønnsrollene i stadig sterkere grad ble tatt for gitt. Tidsskrifter som rettet seg mot kvinner, deriblant Eliza Haywoods The Female Spectator fra 1740-tallet, understreket en kjønnsdelt virkelighet, slik de fremdeles gjør i dag.

Camilla Ruud undersøker hvordan en bifigur fra det spanske opprøret mot fransk overherredømme 2. mai 1808 er blitt brukt som symbol i spansk nasjonsbygging: og blitt tillagt ulik betydning i ulike sammenhenger. Svært lite er kjent om den unge jenta Manuela Malasaña, som døde under kampene hennes far skal ha deltatt aktivt i. På grunnlag av de sparsomme historiske opplysningene har det oppstått to fortellertradisjoner. Gjennom bilder og nasjonal retorikk gir de ikke bare ulike fremstillinger av hva som faktisk hendte; heltinneskikkelsen formes også på forskjellige måter. Manuela er blitt presentert som en aktivt kjempende nasjonal helt som forsvarer sin dyd med en saks og forsyner sin far med ammunisjon. I andre sammenhenger gjøres hun derimot til et passivt objekt: Hennes død var det som motiverte faren til ustoppelig kamp, mens hennes livløse kropp nærmest smelter sammen med det fedrelandets jord han kjemper for. Bygging av nasjonal kultur og identitet krever at hele folket – så vel kvinner som menn – blir inkludert. Undersøkelsen av Manuela Malasañas skjebne i spansk historiefremstilling gjennom 1800- og 1900-tallet, viser likvel hvor vanskelig det har vært å inkludere kvinner i et nasjonalt panteon av helter og forbilder. Her, som i mange andre land blir kvinneskikkelsene gjerne symboler og allegorier, mens det er nasjonens menn som blir eksempler til etterfølgelse.

I kapittel VIII analyserer Anne Kveim Lie den medisinske diskursen på 1800-tallet, og viser hvordan eksempellogikken der er operativ på flere nivåer og avhenger av kjønn. Materialet hennes er journaler om kvinnelige pasienter. Ut fra disse drøftes sykehistorienes eksempelstatus i kunnskapsproduksjonen, der pasienten blir et eksempel på sykdom, og fortellingen om helbredelse viser en eksemplarisk behandling (som også kan tjene legens eksemplaritet). Samtidig viser beskrivelsene av kvinnenes symptomer og forståelsen av menstruasjonen til en eksemplarisk, men sykeliggjort, kvinnelighet. Pasientjournalene bærer også vitne om overgangen fra én-kjønnsmodell til to-kjønnsmodell; fra en oppfatning av kvinnen som eksemplarisk bløder i den før-moderne medisinen (der man antok at alle mennesker kunne ha behov for å bli kvitt overskuddsblod iblant), til den moderne medisinens forståelse av menstruasjonen som eksempel på kvinnens sykelighet og svake konstitusjon.

Med Tove Pettersen vender vi i kapittel IX tilbake til filosofien og diskusjonen om det filosoferende subjektets kjønn, denne gangen innenfor etikken. Etikk er basert på normative eksempler, og Pettersen viser hvordan dyder og normer tradisjonelt har fungert innsnevrende og undertrykkende på kvinner – både innenfor den universalistiske etikken, der det som har vært fremmet som allmenne normer i realiteten har vært knyttet til en mannsverden og mannsverdier, og innenfor en eksplisitt kjønnet etikk, som når blant andre Rousseau setter opp ulike normer for menn og kvinner. Feministers respons på disse etiske diskursene har vært å lage moteksempler. Pettersen undersøker produksjonen og bruken av moteksempler hos blant andre Mary Wollstonecraft, Simone de Beauvoir og de moderne feministiske etikerne Carol Gilligan og Nel Noddings. Opp mot tradisjonens ofte abstrakte og hypotetiske problemstillinger argumenterer den moderne feministiske etikken for å betrakte etiske subjekter som aktører i komplekse livssituasjoner, og eksemplene hentes fra hverdagslivet, der subjektet er stilt overfor konkrete valg. Pettersen diskuterer også om de nye eksemplene er ment å gjelde bare for kvinner, eller om den feministiske etikken tilbyr alternative verdisett på tvers av kjønn.

I det siste kapittelet viser Kirsti Malterud hvordan de medisinske sykdomsbildene vi har i dag, er vevet sammen med kulturelle forestillinger og bestemte retoriske praksiser som involverer eksempellogikk. Visse sykdommer er blitt opphøyd til paradigmatiske i den medisinske forståelsen og behandlingen. Resultatet av en slik utmeisling av eksemplaritet er at symptomer som ikke passer paradigmet, som ikke lever opp til det eksemplariske sykdomsmønsteret og dets klare grenser, forkastes, trekkes i tvil og marginaliseres. Derfor har vi en rekke komplekse sykdomsbilder som enn så lenge har fått betegnelsen MUPS (medically unexplained physical symptoms/disorders). Disse sykdomsbildene knyttes i stor grad til kvinners «subjektive symptomer». Feministisk medisinsk forskning, med Malterud selv i spissen, har de siste tiårene påvist at kjønn har vesentlig betydning ved etableringen av kriteriene som definerer eksemplarisk sykdom i motsetning til avvikende og diffuse symptomer. Ikke bare har det medisinske blikket prioritert bestemte «objektive funn», det har også presentert «det medisinske normalmennesket» i form av en mann som mønster for både kvinner og menn. Malterud bruker i dette kapittelet forståelsen av eksemplaritet til å reflektere over funnene og perspektivene i den feministiske helseforskningen. Det er ikke bare helse og sykdom som forhandles i den andronormative medisinske diskursen, hevder Malterud. Også kjønn, kvinnelighet og mannlighet står på spill når man forhandler mellom eksemplariske sykdomsbilder og komplekse symptomer, mellom den allmenne normen og det partikulære tilfellet, i møtet mellom lege og pasient. Malterud stiller til slutt spørsmålet om det kanskje kan være både erkjennelsesmessige og kjønnspolitiske gevinster å hente i å gjøre MUPS til mønster i medisinsk forståelse. I så fall viser det moteksemplets makt.

